b'\n_START_ARTICLE_\nL\xc3\xa4ski-Tony\n_START_SECTION_\nEsikuvat\n_START_PARAGRAPH_\nL\xc3\xa4ski-Tony on mukaelma j\xc3\xa4rjest\xc3\xa4ytynytt\xc3\xa4 rikollisuutta kuvaavien kirjojen, elokuvien (muun muassa Kummiset\xc3\xa4-trilogia, Mafiaveljet) ja televisiosarjojen mafiosohahmoista. Er\xc3\xa4s esikuva lienee vuonna 1990 valmistuneen Kummiset\xc3\xa4 osa III -elokuvan p\xc3\xa4\xc3\xa4konna Joey Zasa, jota esitti L\xc3\xa4ski-Tonyn \xc3\xa4\xc3\xa4nin\xc3\xa4yttelij\xc3\xa4 Joe Mantegna. L\xc3\xa4ski-Tonyn etunimeksi mainittu Anthony viitannee 1970- ja 1980-luvuilla Yhdysvalloissa vaikuttaneeseen mafiosoon Anthony "Fat Tony" Salernoon. Salerno menehtyi sattumoisin vuonna 1992 Springfield-nimisess\xc3\xa4 kaupungissa Missourissa. L\xc3\xa4ski-Tonyn sukunimi on mahdollisesti otettu New Yorkissa vaikuttavalta Gambinon mafiaperheen pomolta John \xe2\x80\x9dJackie\xe2\x80\x9d D\xe2\x80\x99Amicolta.\n_START_SECTION_\nYleist\xc3\xa4 hahmosta\n_START_PARAGRAPH_\nSpringfieldin vaikutusvaltaisin ja pel\xc3\xa4tyin rikollisp\xc3\xa4\xc3\xa4llikk\xc3\xb6 L\xc3\xa4ski-Tony on toisaalta kylm\xc3\xa4verinen rikollinen, armoton vihollistensa k\xc3\xa4sittelyss\xc3\xa4 eik\xc3\xa4 h\xc3\xa4ik\xc3\xa4ile murhauttaa ihmisi\xc3\xa4. Toisaalta monesti h\xc3\xa4n saattaa k\xc3\xa4ytt\xc3\xa4yty\xc3\xa4 kuin yst\xc3\xa4v\xc3\xa4llinen herrasmies ja tuo esiin my\xc3\xb6s herk\xc3\xa4n puolensa. L\xc3\xa4ski-Tonyn laittomia puuhia ovat muun muassa Hassu-klovnin kirist\xc3\xa4minen, pormestari Joe Quimbyn lahjominen, laittomien savukkeiden ja ilotulitteiden salakuljetus ja rotanmaidon myyminen Springfieldin ala-asteelle. Toistuvassa vitsiss\xc3\xa4 Tonyn jengi on h\xc3\xa4vitt\xc3\xa4m\xc3\xa4ss\xc3\xa4 ruumista tai kuljettamassa auton takakonttiin lukittua ihmist\xc3\xa4 keskell\xc3\xa4 kirkasta p\xc3\xa4iv\xc3\xa4\xc3\xa4 kenenk\xc3\xa4\xc3\xa4n kiinnitt\xc3\xa4m\xc3\xa4tt\xc3\xa4 asiaan suurempaa huomiota. Simpsonin perhe joutuu usein tekemisiin L\xc3\xa4ski-Tonyn kanssa, mutta Tony on yleens\xc3\xa4 heille yst\xc3\xa4v\xc3\xa4llinen._NEWLINE_L\xc3\xa4ski-Tony asuu Springfieldin ulkopuolella sijaitsevassa ylellisess\xc3\xa4 ja italialaistyylisess\xc3\xa4 kartanossa, jossa on lukuisia italialaisia patsaita ja taidemaalauksia. H\xc3\xa4nell\xc3\xa4 on kouluik\xc3\xa4inen poika Michael (\xc3\xa4\xc3\xa4nin\xc3\xa4yttelij\xc3\xa4 Tress MacNeille), joka haluaisi mieluummin kokiksi kuin is\xc3\xa4ns\xc3\xa4 ty\xc3\xb6n jatkajaksi. L\xc3\xa4ski-Tonyn vakituisia k\xc3\xa4tyreit\xc3\xa4 ja henkivartijoita ovat Legs ja Louie (\xc3\xa4\xc3\xa4nin\xc3\xa4yttelij\xc3\xa4t Hank Azaria ja Dan Castellaneta). Toisinaan joukkoon liittyv\xc3\xa4t my\xc3\xb6s itsep\xc3\xa4isest\xc3\xa4 vaikenemisestaan tunnettu Johnny Tiukkahuuli (Johnny Tightlips, \xc3\xa4\xc3\xa4ni Hank Azaria) sek\xc3\xa4 pakonomaisesti vasikoiva Vasikka-Frankie (Frankie the Squealer, \xc3\xa4\xc3\xa4ni Dan Castellaneta). Tonyn mafiajengin kokoontumispaikkana on Springfieldin keskustassa sijaitseva \xe2\x80\x9dLaillisten liikemiesten kerho\xe2\x80\x9d (The Legitimate Businessmen\'s Social Club) ja h\xc3\xa4nen virallinen toimeenkuvansa on \xe2\x80\x9dSpringfieldin j\xc3\xa4tehuollon yll\xc3\xa4pito\xe2\x80\x9d. Joutuessaan oikeuteen 3. kauden jaksossa \xe2\x80\x9dSuosikki\xe2\x80\x9d Tony v\xc3\xa4itti k\xc3\xa4yv\xc3\xa4ns\xc3\xa4 kerholla vain lukemassa p\xc3\xa4iv\xc3\xa4n lehdet. Ammattinsa takia L\xc3\xa4ski-Tonylla on lukuisia vihamiehi\xc3\xa4, muiden muassa Calabresin mafiaperhe, joka on yritt\xc3\xa4nyt salamurhata h\xc3\xa4net._NEWLINE_L\xc3\xa4ski-Tonyn koko nimi on hieman ep\xc3\xa4varma. Jaksossa \xe2\x80\x9dSuosikki\xe2\x80\x9d h\xc3\xa4nen oikeaksi nimekseen mainittiin William Williams, joka luultavasti oli pelkk\xc3\xa4 peitenimi. My\xc3\xb6hemmin L\xc3\xa4ski-Tonyn etunimen sanottiin olevan Marion. 8. kauden jaksossa \xe2\x80\x9dLuontainen kyky\xe2\x80\x9d nyrkkeilij\xc3\xa4 Drederick Tatum kutsuu h\xc3\xa4nt\xc3\xa4 nimell\xc3\xa4 Anthony \xe2\x80\x9dFat Tony\xe2\x80\x9d D\'Amico.'